ສະຫະລັດເພີ່ມເງິນ ຊ່ວຍເຫລືອພວກອຶດຫິວ ໃນແຫລມອາຟຣິກາ (ເບິ່ງວີດີໂອພາສາລາວ/ອັງກິດ)
ລັດຖະມົນຕີຕ່າງປະເທດສະຫະລັດ ກ່າວວ່າ ການຊ່ວຍເຫລືອໃດໆ ເພື່ອແກ້ໄຂບັນຫາຄວາມ ອຶດຫິວນັ້ນ ຈະຕ້ອງປ້ອງກັນບໍ່ໃຫ້ມັນເກີດຂຶ້ນອີກ ໃນອະນາຄົດ.
ສະຫະລັດໄດ້ຮັບປາກຈະໃຫ້ເງິນຊ່ວຍເຫລືອເພີ່ມອີກຈໍານວນ 17 ລ້ານໂດລາ ແກ່ພວກ ປະເທດໃນຂົງເຂດແຫລມອາຟຣິກາ ເພື່ອຮັບມືກັບໄພແຫ້ງແລ້ງທີ່ຮ້າຍແຮງທີ່ສຸດນັ້ນ ເງິນຈໍານວນນີ້ແມ່ນໂຮມທັງ 12 ລ້ານໂດລາສໍາລັບປະເທດໂຊມາເລຍ ບ່ອນທີ່ປະຊາຊົນ ຫລາຍໝື່ນຄົນໄດ້ລົ້ມຕາຍ ຍ້ອນຄວາມອຶດຫິວແລະໂຣຄາພະຍາດ ໃນຄໍາປາໃສທີ່ວໍຊິງຕັນ ເມື່ອວັນພະຫັດ ອາທິດແລ້ວນີ້ ທ່ານນາງ ຮິລແລຣີ ຄລິນຕັນ ລັດຖະມົນຕີຕ່າງປະເທດ ສະຫະລັດກ່າວວ່າ ການສະໜອງຕອບຕໍ່ຄວາມອຶດຫິວນັ້ນ ແມ່ນຈະຕ້ອງມອງເບິ່ງອອກໄປ ກາຍວິກິດການໃນປັດຈຸບັນນີ້ ແລະວ່າ ບັດນີ້ມັນເຖິງເວລາແລ້ວທີ່ຈະເພ່ງເລັງໃສ່ການຮັບປະ ກັນບໍ່ໃຫ້ເກີດບັນຫານີ້ຊໍ້າຂຶ້ນມາອີກໄດ້ ທອງປານ ມີເລຶ່ອງນີ້ ມາສະເນີທ່ານໃນອັນດັບ ຕໍ່ໄປ ມີປະຊາຊົນຫລາຍກວ່າສອງລ້ານຄົນ ທີ່ໜີອອກຈາກບ້ານຢູ່ອາໃສທີ່ປະສົບ ໄພແຫ້ງແລ້ງ ຢ່າງໜັກໃນໂຊມາເລຍນັ້ນ ເພື່ອໄປຊອກຫາອາຫານຕາມ ຄ້າຍພັກແຫ່ງຕ່າງໆຄືກັນກັບທີ່ ເຫັນ ຢູ່ໃນນີ້ ຢູ່ໃກ້ເມືອງຫລວງໂມກາດີສຊຸ ແມ່ຍິງຄົນນີ້ ນັບວ່າເປັນຜູ້ນຶ່ງທີ່ໂຊກດີທີ່ຄອບຄົວຂອງລາວລອດຕາຍຈາກການຍ່າງທີ່ແສນ ໄກ ແລະທຸລະກັນດານນັ້ນ ສັດລ້ຽງທີ່ລົ້ມຕາຍໄປ ຜົນປູກທີ່ເຫືອດແຫ້ງຂາດນໍ້າແລະຄວາມອຶດຫິວ ເປັນເລຶ່ອງລາວ ທີ່ແຜ່ລາມໄປທົ່ວຂົງເຂດແຫລມອາຟຣິກາ ເວລານີ້ ທ່ານນາງລັດຖະມົນຕີຄລິນຕັນກ່າວວ່າ ເທື່ອນີ້ບໍ່ແມ່ນເທື່ອທໍາອິດທີ່ບັນຫານີ້ໄດ້ເກີດຂຶ້ນ ໃນ ຂົງເຂດນີ້ ທ່ານນາງ ຄລິນຕັນກ່າວວ່າ ໂລກມີພ້ອມທັງຄວາມຮູ້ຄວາມສາມາດ ມີເຄຶ່ອງມືແລະມີ ຊັບພະຍາກອນທຸກຢ່າງ ທີ່ຈະກໍາຈັດຄວາມອຶດຫິວໃຫ້ກາຍເປັນພຽງຄວາມຊົງຈໍາໄດ້ ຖ້າຫາກພວກເຮົາມີຄວາມຕັ້ງໃຈຈະເຮັດຈະທໍາ “ ທ່ານນາງ ຄລິນຕັນ ໄດ້ບອກສະຖາບັນຄົ້ນຄວ້ານະໂຍບາຍດ້ານອາຫານນາໆຊາດວ່າ ສອງປະເທດເພື່ອນບ້ານຂອງໂຊມາເລຍ ຄື ເຄນຢາແລະອີທິໂອເປຍນັ້ນ ໃນປັດຈຸບັນນີ້ ແມ່ນມີສະພາບທີ່ດີຂຶ້ນກ່ວາ ຕອນມີໄພແຫ້ງແລ້ງຄັ້ງຜ່ານໆມານັ້ນຫລາຍ ຍ້ອນວ່າ ພວກເຂົາເຈົ້າໄດ້ລົງທຶນໃສ່ພວກຊາວນາ ແລະພວກລ້ຽງສັດລາຍນ້ອຍໆທັງຫລາຍ ເມື່ອແປດປີກ່ອນນີ້ ໄພແຫ້ງແລ້ງອີກບັ້ນນຶ່ງໄດ້ຍັງຜົນໃຫ້ຊາວອີທິໂອເປຍ ຈໍານວນ 13 ລ້ານ ຄົນຕົກຢູ່ໃນຄວາມສ່ຽງອຶດຫິວ ແຕ່ມາປີນີ້ ຕົວເລກແມ່ນໜ້ອຍກວ່າ 5 ລ້ານຄົນ ສະຫະລັດໄດ້ຮັບປາກຈະໃຫ້ເງິນຊ່ວຍເຫລືອ 3,500 ລ້ານໂດລາ ແກ່ປະເທດຕ່າງໆ ທີ່ມີ ຄວາມໝັ້ນໝາຍທີ່ຈະຊ່ວຍເຫລືອພວກຊາວນາ ຊາວສວນ ແລະພວກລ້ຽງສັດ ເພື່ອປັບປຸງ ຄວາມໝັ້ນຄົງດ້ານສະບຽງອາຫານຂອງພວກເຂົາເຈົ້າ ພ້ອມນີ້ ທ່ານນາງຄລິນຕັນໄດ້ຮຽກ ຮ້ອງໄປຍັງພວກປະເທດໃຫ້ການບໍລິຈາກຊ່ວຍເຫລືອທັງຫລາຍ ຈົ່ງປະຕິບັດເຊັ່ນດຽວກັນ ຊຶ່ງທ່ານນາງກ່າວຍໍ້າວ່າ ຖ້າບໍ່ດັ່ງນັ້ນແລ້ວ ໂລກກໍອາດຈະປະເຊີນກັບ ວິກິດການໃນເຂດ ແຫລມອາຟຣິການັ້ນ ອີກບັ້ນນຶ່ງ